‘Misdadigers’ op plaas ontwapenArgieffoto Die Oos-Kaapse polisie het op ŉ plaas in dié provinsie toegeslaan en op talle vuurwapens beslag gelê. Beamptes van verskeie polisie-eenhede het op ŉ wenk gereageer en opgetree op die plaas in die Stutterheim-omgewing, 75 km noordwes van Oos-Londen, sê kapt. Mali Govender, Oos-Kaapse polisie woordvoerder. Die beamptes het afgekom op etlike vuurwapens, waaronder twee gewere en 31 rondes ammunisie. Hulle het ŉ 40-jarige man in hegtenis geneem en aangekla van die onwettige besit van vuurwapens. Tydens dieselfde optrede het hulle ŉ 54-jarige man op dieselfde aanklagte gearresteer. Sy vuurwapens is ook gekonfiskeer. Govender sê dit bly vir die SAPD ŉ prioriteit om die besit van onwettige vuurwapens hok te slaan. “Ons sal alles moontlik doen om misdadigers te ontwapen en te keer dat vuurwapens in die verkeerde hande beland waarmee misdaad gepleeg kan word.” Genl.maj. André Swart, waarnemende provinsiale polisiekommissaris, het misdadigers gewaarsku dat die polisie gedurig inligting inwin oor hul misdaadplanne. “In die laaste paar weke het ons groot deurbrake gemaak en sal daarmee volhou. “Mag ons optrede onder die misdaadgemeenskap versprei sodat hulle kan weet: ‘Ons is op julle spoor.’”